作者:葛立方
標題:風流子
內容:細草芳南苑，東風裡、贏得一身閒。見花朵繡田，柳絲絡岸，沼冰方泮，山雪初殘。又還是，隴頭春信動，梅蕊入徵鞍。月裡暗香，水邊疏影，淡妝宜瘦，玉骨禁寒。泛金溪上好，開幽戶、聊面翠麓雲灣。知道醉吟堪老，名利難關。算書幃意懶，宦途遊倦，舊時習氣，惟有躋攀。擬待杖藜花底，直到春闌。